মানুষকে পথ দেখানোর দায়িত্ব একমাত্র মহান আল্লাহর। পবিত্র কোরআনে তিনি বলেছেনঃ “ইন্না আলাইনাল হুদা।” অর্থঃ নিশ্চয়ই পথ দেখানোর দায়িত্ব আমার।-সুরা লাইল আয়াত ১২। মহান আল্লাহতায়ালা সে দায়িত্ব পালনের লক্ষ্যেই লক্ষাধিক নবী-রাসূল পাঠিয়েছেন। কিন্তু নবীদের সে শিক্ষা থেকে যুগে যুগে মানুষ বিচ্যুত হয়েছে। বিভ্রান্ত সে মানুষদের পথ দেখাতেই কোরআন হলো সর্বশেষ প্রেসক্রিপশন। এটি রোগমুক্তি ঘটায় সমাজ ও রাষ্ট্রের সর্ববিধ রোগের। মুসলমানের কাজ হলো ব্যক্তি, পরিবার, সমাজ ও রাষ্ট্র জুড়ে সে প্রেসক্রিপশনের পূর্ণ প্রয়োগ। কিন্তু রাষ্ট্রজুড়ে সে প্রেসক্রিপশনের প্রয়োগে জরুরী হলো, রাষ্ট্রীয় ক্ষমতার সর্বত্র জুড়ে ইসলামের বিজয়ে অঙ্গিকারবদ্ধ ব্যক্তিদের দখলদারি। নিছক নামায-রোযা-হজ-যাকাত বা ওয়াজ-নসিহতে সেটি কি সম্ভব? রাষ্ট্রই হলো মানব সভ্যতার সবচেয়ে শক্তিশালী প্রতিষ্ঠান। পাপ ও নেকী – উভয়ের বিস্তারে রাষ্ট্রের ক্ষমতা বিশাল। এমন শক্তিশালী প্রতিষ্ঠানকে ইসলামের শত্রুপক্ষের হাতে রেখে ইসলামের বিজয় দূরে থাক,পরিপূর্ণ চর্চাও কি সম্ভব? তখন বরং পারিবারিক, সামাজিক, সাংস্কৃতিক ও অর্থনৈতিক ময়দানে ইসলামের পরাজয় শুরু হয়।